นายกรัฐมนตรี ร่วมชมกิจกรรมเทศกาลออกพรรษาและกฐินปลอดเหล้า ขอให้ทุกคนลด ละ เลิก อบายมุข เพื่อครอบครัวและสุขภาพที่ดี
นายกรัฐมนตรี ร่วมชมกิจกรรมเทศกาลออกพรรษาและกฐินปลอดเหล้า ขอให้ทุกคนลด ละ เลิก อบายมุข เพื่อครอบครัวและสุขภาพที่ดี ก่อนการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เยี่ยมชมกิจกรรมรณรงค์ประชาสัมพันธ์สืบสานเทศกาลประเพณี วิถีไทย เนื่องในเทศกาลออกพรรษา ประจำปี 2562 ของกระทรวงวัฒนธรรม พร้อมชมนิทรรศการสาธิตประเพณีรับบัว ประเพณีตักบาตรเทโว ประเพณีชักพระ ทอดผ้าป่าและแข่งเรือยาว งานไหลเรือไฟ และการแสดงทางศิลปวัฒนธรรม ก่อนร่วมชมกิจกรรมและนิทรรศการ “วิถีไทย วิถีถิ่น กฐินปลอดเหล้า” ที่จัดโดยกระทรวงสาธารณสุข ร่วมกับภาคีเครือข่าย รณรงค์ให้งานประเพณีที่จะเกิดขึ้นต่อเนื่องหลังจากออกพรรษา เป็นงานประเพณีปลอดเหล้า และสร้างความตระหนักให้ประชาชนเข้าใจว่าการดื่มสุราไม่ควรแฝงอยู่ในงานบุญที่เป็นประเพณีอันดีงามของพุทธศาสนิกชน เพราะเป็นภัยต่อสุขภาพ ชีวิตและทรัพย์สินนายกรัฐมนตรีและรัฐมนตรีว่าการกระทรวงกลาโหม  รับฟังข้อความจากเด็กนักเรียนที่เขียนจดหมายขอให้พ่อเลิกเหล้าได้จนสำเร็จ ซึ่งเป็นเด็กนักเรียนจากกลุ่มโรงเรียนคำพ่อสอนสู่การปฏิบัติ นายกรัฐมนตรี ขอให้ทุกคนลด ละ เลิก เหล้าและอบายมุขต่างๆ ให้ได้ เพื่อถวายเป็นพระราชกุศลและเพื่อสุขภาพที่ดี ซึ่งอย่างน้อยให้เริ่มงดเหล้าในทุกวันพระ หรือวันสำคัญต่างๆ ทั้งนี้นายกรัฐมนตรีได้ร่วมมอบเงินทำบุญกฐินด้วยนอกจากนี้ นายกรัฐมนตรีและรัฐมนตรีว่าการกระทรวงกลาโหม ยังร่วมชมกิจกรรมประชาสัมพันธ์งาน “Digital Thailand Big Bang 2019” ซึ่งจัดภายใต้แนวคิด “ASEAN CONNECTIVITY” โดยนำเสนอหุ่นยนต์ เพื่อนใหม่แห่งอนาคต สำหรับงานมหกรรมดิจิทัลระดับนานาชาติ Digital Thailand Big Bang 2019 ที่จะจัดขึ้นระหว่างวันที่ 28-31 ตุลาคม 2562 ที่ศูนย์นิทรรศการและการประชุม ไบเทค บางนา